Seal

Seal (, tikr. Seal Henry Olusegun Olumide Adeola Samuel, g. 1963 m. vasario 19 d.) – Jungtinės Karalystės soul ir pop atlikėjas, geriausiai žinomas dainomis „Crazy“ (1991), „Kiss from a Rose“ (1994), „Love’s Divine“ (2004), bei atlikęs vokalo partiją Adamski hite „Killer“ (1990).

Biografija 
Seal gimė Londone 1963 m. vasario 19 d. nigerietės motinos Adebisi Samuel ir brazilo tėvo Francis Samuel šeimoje. Būsimas dainininkas nuo vaikystės sirgo autoimunine Lupus erythematosus liga, kuri pažeidė jo veido odą.

XX a. 9-ajame deš. viduryje Seal pradėjo rodytis Londono klubuose. Po to, prisijungęs prie vietinių grupių, gastroliavo po pasaulį, pabuvojo Japonijoje, Tailande, Indijoje. Tačiau viską apvertė jo pažintis su house prodiuseriu Adamski. Seal atliko vokalo partiją Adamski 1990-ųjų hite „Killer“ (JK – 1 vieta), kuris tapo didžiuliu hitu ir vienu elektroninės popmuzikos šedevrų.

Jau susikūręs vardą Seal pasirašė kontraktą su ZTT įrašų firma ir 1991 m. išleido bene geriausią savo karjeros albumą – debiutinį „Seal“ su dainomis „Crazy“ (JK – 2 vieta, JAV – 7), „Future Love Paradise“ ir savąja „Killer“ versija. Albumo elektroninių garsų aranžuotėse dar jaučiasi bendradarbiavimo su Adamski įtaka, tačiau Seal parodo ir savo potraukį į lyrišką soul.

1994 m. albumu „Seal II“ atlikėjas užtikrintai pasuko į soul stilių dainomis „Prayer for the Dying“ ir „Kiss from a Rose“ (JK – 4 vieta, JAV – 1). Pastaroji daina iš pradžių sulaukė menko dėmesio, tačiau kai buvo panaudota filmo „Batman Forever“ garso takelyje, 1995 m. tapo didžiuliu hitu, pasiekusi JAV topų 1 poziciją, bei atnešusi Seal 2 Grammy apdovanojimus.

Po „Kiss from a Rose“ komercinės sėkmės Seal pasirašė kontraktą su viena pagrindinių pasaulio įrašų kompanijų „Warner Bros.“, tačiau pasirodę albumai: 1998 m. „Human Being“ ir 2001 m. „Togetherland“ nebuvo nei komerciškai, nei menine prasme sėkmingi. 2001 m. Seal atliko duetą su Mylene Farmer dainoje „Les Mots“. Tuo pačiu tarsi įgyvendindamas savo muzikos orientacijos posūkį į daugianacionalinę Europos publiką. Iš tikro Seal praras dėmesį JK ir JAV, tačiau mėgausis populiarumu kontinentinėje Europoje. 2003 m. pasirodė albumas „Seal IV“ su singlu „Love’s Divine“.

2007 m. Seal išleido albumą „System“, kuriame grįžo prie karjeros pradžios elektroninės muzikos kaip dainoje „Amazing“. Po to sekė nuosaikiai vertinami albumai „Soul“ (2008) ir „Commitment“ (2010).
 
2011 m. spalį Seal dalyvavo prieštaringai vertinamo Čečėnijos prezidento Kadyrovo, kuris žmogaus teisių gynimo organizacijų įtariamas žmonių grobimu ir pan. dalykais, gimtadienyje. Seal atsiribojo nuo savo pasirodymo vertinimo.

2015 m. išleistas studijinis albumas – „7“.

Įdomūs faktai 
Seal 2005 m. gegužės 10 d. vedė vokiečių supermodelį Heidi Klum, kuri tuo metu buvo nėščia ne nuo jo, tačiau kūdikio gimimo metu Heidi pareiškė, kad dukros Leni tėvas yra Seal. Pora susilaukė dar 3 vaikų: dviejų berniukų ir dukrytės.

Seal tris kartus pasirodė Lietuvoje:
 2006 m. spalio 17 d.
 2008 m. liepos 1 d.
 2011 m. birželio 21 d.
Visi koncertai vyko Vilniaus Utenos pramogų arenoje.

Diskografija

Studijiniai albumai 

 Seal (1991)
 Seal (arba Seal II) (1994)
 Human Being (1998)
 Seal IV (2003)
 System (2007)
 Seal 6: Commitment (2010)
 7 (2015)

Perkūrinių albumai 

 Soul (2008)
 Soul 2 (2011)
 Standards (2017)

Rinkiniai ir kt. 
 Best 1991–2004 (rinkinys) (2004)
 Live in Paris (koncertinis) (2005)
 One Night to Remember (koncertinis) (2006)
 Soul: Live (koncertinis) (2009)
 Live in Brooklyn (koncertinis) (2009)
 Hits (rinkinys) (2009)

Nuorodos 
 Oficiali svetainė
 Allmusic apie Seal: biografija, apžvalga
 

Anglijos atlikėjai
Soul atlikėjai
Popmuzikos atlikėjai